**S Z A B Á L Y Z A T**

**a Vajdasági Magyar Értéktár és a Vajdasági Magyar Értéktár Bizottság létrehozásáról és a Vajdasági Magyar Értéktár Bizottság működéséről**

ÁLTALÁNOS RENDELKEZÉSEK

1. A szabályzat célja a Vajdasági Magyar Értéktár Bizottság (a továbbiakban Bizottság) és a Vajdasági Magyar Értéktár (továbbiakban VMÉ) létrehozásának és működésének, illetve létrehozásának és ápolásának meghatározása.
2. A hungarikumokról szóló 2012. évi XXX. törvény és a 2015. évi LXXX. törvény kimondja, hogy a Magyar Állandó Értekezleten (MÁÉRT) részt vevő szervezet saját országa vonatkozásában külhoni nemzetrész értéktárat, valamint külhoni nemzetrész értéktár bizottságot hozhat létre, amely szervezheti a fellelhető nemzeti értékek azonosítását, dönthet a külhoni nemzetrész értéktárba bekerülő nemzeti értékekről, létrehozhatja a külhoni nemzetrész értéktárat.
3. A VMÉ a vajdasági magyarság számára fontos, kiemelkedő nemzeti jelentőséggel bíró értékeket tartalmazó gyűjtemény, amelyet a Vajdasági Értéktár Bizottság fogad el.
4. A Bizottság állandó szakmai partnere a Vajdasági Magyar Művelődési Intézet, amely ellátja a bizottság adminisztrációs feladatait, működteti az ertektar.rs honlapot, PR feladatot lát el, állandó kapcsolatot tart fenn a Helyi és a Tájegységi Értéktár Bizottságokkal.

A BIZOTTSÁG FELADAT- ÉS HATÁSKÖRE

1. A beérkező javaslattételek alapján a vajdasági kiemelkedő nemzeti értékek körének meghatározása, amelyről a bizottság határozati formában dönt – a VMÉ összeállítása, szükség szerint ezek módosítása.
2. A vajdasági kiemelkedő nemzeti értékek megőrzéséről és szélesebb körben történő megismertetéséről való gondoskodás (olyan projektek indítása, amelyek serkentik a Helyi és a Tájegységi Értéktárak munkájának/gyűjteményeinek fenntarthatóságát; fesztiválkapcsolatok; a VMÉ egyes értékeinek bekerülése országos és nemzetközi örökségvédelmi adatbázisokba és listákra; minden olyan tevékenység, amely előmozdítja az örökségvédelmet; és így tovább).
3. A Helyi és a Tájegységi Értéktár Bizottság beérkező jelentéseinek fogadása és feldolgozása – jelentés a megalakulásról, illetve az összegyűjtött értékek adatairól – nyilvántartás céljából.
4. A VMÉ-be felvett értékek megküldése a Hungarikum Bizottságnak;
   1. Javaslatot tehet a vajdasági nemzeti érték kiemelkedő nemzeti értékké nyilvánítására és a Magyar Értéktárba való felvételre a Hungarikum Bizottságnak,
   2. Javaslatot tehet a Magyar Értéktárban nyilvántartott kiemelkedő nemzeti érték hungarikummá nyilvánítására a Hungarikum Bizottságnak.
5. A Bizottság együttműködik a Vajdasági Magyar Művelődési Intézettel, amely ellátja adminisztrációs feladatait, illetve állandó kapcsolatot tart a Helyi és a Tájegységi Értéktárakkal, koordinálja és kíséri azok munkáját.
6. A Bizottság szakmai ágazati szakbizottságokat hozhat létre, amelyek véleményező, javaslattevő, döntés-előkészítő jogkörrel közreműködnek.
7. A Bizottság elfogadja az alapszabályt.
8. A Bizottság feladatkörében eljárva a bizottság Elnökének feladata:
   1. A Bizottság ülésének összehívása, vezetése,
   2. A Bizottság döntéseinek nyilvántartása, közzétételéről való gondoskodás,
   3. A Bizottság képviselete állami, önkormányzati, társadalmi, gazdasági szervek előtt,
   4. Ellen jegyzi mindazon javaslatokat, amelyeket a Bizottság megküld a Hungarikum Bizottságnak.

A BIZOTTSÁG ÖSSZETÉTELE

1. A Bizottság tagjainak kiválasztása során törekedni kell arra, hogy a lehető legmagasabb szakmai színvonal, a széles körű tapasztalat, valamint a nemzeti értékek által érintett lehető legtöbb terület képviselve legyen.
2. A Bizottság tagjait a következő intézmények delegálják: Vajdasági Magyar Művelődési Intézet (kulturális örökség [3 fő], épített környezet [1 fő], sport [1 fő], természeti környezet [2 fő]), Vajdasági Magyar Művelődési Szövetség (kulturális örökség [2 fő], turizmus és vendéglátás [2 fő]), Kiss Lajos Néprajzi Társaság (kulturális örökség [2 fő]), Vajdasági Agráregyesületek Szövetsége (agrár- és élelmiszergazdaság [2 fő]; turizmus és vendéglátás [1 fő]). A Bizottság tagja továbbá a Vajdasági Magyar Művelődési Intézet törvényes képviselője/igazgatója.
3. A tagok megbízatása négy évre szól és újra delegálhatók.
4. A tagság idő előtt megszűnhet, amennyiben a tag lemond tisztségéről vagy akadályoztatva van annak ellátásában, ebben az esetben az őt delegáló intézmény új tagot jelöl a Bizottságba.
5. A Bizottság Elnökét a tagok választják titkos szavazással.
   1. Az Elnök mandátuma négy évre szól. Amennyiben idő előtt lemond tisztségéről, vagy annak teljesítésében akadályoztatva van, úgy a Bizottság új elnököt választ.
6. A tagok tevékenységüket társadalmi megbízatásként, díjazás nélkül látják el.

A BIZOTTSÁG MŰKÖDÉSI SZABÁLYAI

1. A Bizottság szükség szerint, de félévente legalább egy alkalommal ülésezik, amelyről jegyzőkönyv készül. A Bizottság zárt ülésen jár el.
2. Az ülést az Elnök hívja össze.
3. Az ülés idejét, helyét, napirendjét tartalmazó meghívót, valamint a kapcsolódó dokumentumokat az ülést megelőzően legalább 5 nappal meg kell küldeni a tagoknak.
4. Amennyiben a Bizottság valamely tagja személyesen nem tud részt venni az ülésen, lehetősége van írásos véleményt készíteni, amelyet legkésőbb 1 nappal az ülést megelőzően eljuttat a jegyzőkönyvvezető részére elektronikus úton. Az írásos véleményt a döntéshozatal során figyelembe kell venni.
5. A Bizottság döntéseit nyílt szavazással hozza meg, a tag szavazatát nem köteles indokolni. Az Elnök a tagok kétharmadának indítványára titkos szavazást rendelhet el.
6. A döntéshozatalhoz a tagok kétharmadának (11 tag) egyetértése szükséges.
7. Szavazategyenlőség esetén az Elnök szavazata dönt.
8. A Bizottság megegyezése szerint, adott kérdésekben elektronikus levél útján is történhet szavazás, amelynek határidejét a Bizottság elnöke jelöli ki.
9. A Bizottság működésével kapcsolatos adminisztratív teendők ellátásáról a VMMI gondoskodik.
10. A Bizottság munkája során a kommunikáció elsődleges formája az elektronikus út, a meghívók, tájékoztatók és előterjesztések továbbítása elsősorban email útján történik.
11. A Bizottság elnöke az ülésre tanácskozási joggal meghívhat a nemzeti értékmentésben közreműködő civil szervezetet vagy egyéb, szakértelemmel rendelkező személyt.
12. Az ülés megnyitása: az elnök javaslatot tesz a napirendre, melyet a Bizottság egyszerű szótöbbséggel fogad el. A Bizottság elnöke napirendi pontonként megnyitja, vezeti, összefoglalja és lezárja a vitát, majd szavazásra bocsátja a határozati javaslatokat.
13. A Bizottság elnökét távolléte esetén az általa megbízott tag helyettesítheti.
14. A tanácskozás rendjének fenntartása érdekében a Bizottság elnöke figyelmeztetheti a hozzászólót, aki eltér a tárgyalt témától. Eredménytelen figyelmeztetés esetén megvonhatja tőle a szót, valamint rendre utasíthatja a bizottsági ülésnek azt a résztvevőjét, aki a bizottsághoz méltatlan, a bizottság munkáját zavaró magatartást tanúsít.
15. A beérkezett javaslatot a Bizottság vizsgálja meg, a javaslattevőt szükség szerint hiánypótlásra szólítja fel. Amennyiben a javaslattevő a hiánypótlásnak a megállapított határidőig nem tesz eleget, a bizottság érdemi tárgyalás nélkül az indítványt elutasíthatja. Az elutasítás nem akadálya annak, hogy a javaslattevő az értéktárba történő felvételt ismételten indítványozza.
16. A VMÉ-ba való felvételről a javaslat beérkezését követő 90 napon belül a 24. pontban írt szavazati aránnyal a Bizottság dönt, melyről a javaslattevőt írásban értesíti.
17. A Bizottság a döntéseit, állásfoglalásait, javaslatait, véleményét és észrevételeit határozat formájában hozza meg.
18. A Bizottság határozatait külön-külön, a naptári év elejétől kezdődően folyamatos sorszámmal és évszámmal kell ellátni.
19. A Bizottság üléséről jegyzőkönyvet kell készíteni, mely tartalmazza:
    1. az ülés időpontját és helyét,
    2. a jelenlévők nevét,
    3. a tárgyalt napirendi pontokat,
    4. a tanácskozás lényegét,
    5. a Bizottság határozatait, melyekben rögzíteni kell a Bizottság javaslatait, állásfoglalását, véleményét,
    6. a szavazás számszerű eredményét,
    7. a Bizottság elnökének és a jegyzőkönyv vezetőjének aláírását.
20. A jegyzőkönyv mellékletét képezi
    1. a meghívó és a tárgyalt írásbeli előterjesztést,
    2. az írásban benyújtott kiegészítés,
    3. a jelenléti ív.
21. A Bizottság munkája az [ertektar.rs](http://www.ertektar.rs) internetes oldalon követhető.

ZÁRÓ RENDELKEZÉS

1. Ez a szabályzat elfogadásának napján lép hatályba.
2. A Szabályzat összeállításakor valamint egyéb vitás kérdésekben a Magyar Országgyűlés 2012. április 2-i ülésén elfogadott A magyar nemzeti értékekről és hungarikumról szóló 2012. évi XXX. törvény, a 2015. július 3-án hatályba lépett 2015. évi LXXX törvény módosítás, valamint a 114/2013. (IV. 16.) a magyar nemzeti értékek és a hungarikumok gondozásáról szóló Kormány rendelet szolgál alapul.

Zenta, 2016. június